Jandarmii Capitalei au identificat, în 2023, 330 de autori pentru 320 de infracţiuni comise pe timpul sau în legătură cu manifestările sportive şi au aplicat 1.046 de sancţiuni contravenţionale.
"Unui număr de 385 de contravenienţi le-a fost aplicată sancţiunea contravenţională complementară de interzicere a accesului la competiţiile şi jocurile sportive de genul celor la care aceştia au săvârşit fapta. Agenţii constatatori au aplicat 56 de sancţiuni contravenţionale organizatorilor competiţiilor sportive (zece sancţiuni cu amendă, în valoare totală de 470.000 de lei şi 16 cu avertisment)", potrivit raportului de activitate al DGJMB pe anul 2023.
Totodată, pentru nerespectarea obligaţiilor ce revin societăţilor de pază şi protecţie, cu ocazia competiţiilor şi jocurilor sportive, au fost aplicate 37 de amenzi în valoare de 200.000 de lei şi 11 avertismente.
În perioada menţionată, Direcţia Generală de Jandarmi a Municipiului Bucureşti (DGJMB) a sesizat, de trei ori, Consiliul Naţional pentru Combaterea Discriminării pentru scandări şi afişarea diferitelor mesaje cu caracter discriminatoriu, xenofob, rasist şi care incită la violenţă şi de două ori Federaţia Română de Fotbal, pentru afişarea unor mesaje cu caracter obscen, folosirea articolelor pirotehnice în arena sportivă, aruncarea diverselor obiecte pe suprafaţa de joc.
"O dată a fost sesizată Liga Profesionistă de Fotbal, ca urmare a evenimentelor petrecute cu ocazia meciului dintre echipele FC Dinamo 1948 Bucureşti şi FCSB din data de 26 noiembrie 2023, la care suporterii celor două echipe au comis fapte antisociale, acţiuni ce reprezintă încălcări flagrante ale prevederilor Legii nr. 4/2008 privind prevenirea şi combaterea violenţei cu ocazia competiţiilor sau jocurilor sportive, de genul: afişarea unor mesaje cu caracter obscen, folosirea articolelor pirotehnice în arena sportivă, aruncarea diverselor obiecte pe suprafaţa de joc", arată sursa citată.
Jandarmii au aplicat, în 2023 un număr de 18.027 de sancţiuni contravenţionale, dintre care 14.025 cu amendă în valoare de 5.494.025 de lei şi 4.002 cu avertisment scris, înregistrându-se o creştere de 17,12% faţă de anul 2022, precizează sursa citată.
În ceea ce priveşte misiunile de ordine publică, anul trecut s-a înregistrat o creştere a numărului acestora cu aproximativ 3%, iar numărul de jandarmi care au fost angrenaţi a crescut cu aproximativ 6,6%, cu o medie de 44 de misiuni/zi, în care au fost folosiţi, în medie, 397 de jandarmi zilnic.
"Creşterea numărului de misiuni a fost determinată de intensificarea evenimentelor organizate în spaţiul public pe raza municipiului Bucureşti, precum şi de numărul de participanţi la acestea, ceea ce a impus direcţionarea unor efective suplimentare pentru a fi gestionate în bune condiţii", precizează Jandarmeria Capitalei.
În anul 2023, au fost executate 5.200 de misiuni de asigurare a ordinii publice (cu o medie zilnică de 15 misiuni, în care au fost folosiţi, în medie, 184 de jandarmi), comparativ cu 2.952 de misiuni în anul 2022, având o creştere de peste 56%.
Asigurarea ordinii publice la manifestaţiile de protest reprezintă aproximativ 26% din totalul misiunilor de asigurare a ordinii publice executate în anul 2023, iar misiunile de asigurare a ordinii publice la nivelul Capitalei reprezintă 14,79% din totalul de misiuni executate la nivel naţional.
La finalul anului 2023, Jandarmeria Capitalei asigura paza a 297 de obiective. De asemenea, structurile specializate ale Jandarmeriei Bucureşti au asigurat, în 2023, paza a 2.758 de transporturi de bunuri, valori şi produse cu caracter special.
"Ca urmare a activităţii pe linie de pază transporturi, s-au încasat şi vărsat integral la bugetul de stat, potrivit legii, veniturile realizate din prestarea serviciilor de pază a transporturilor de bunuri, valori şi produse cu caracter special, în cuantum de 2.336.169 lei (cu 359.136 de lei mai puţin decât în anul 2022)", mai arată sursa citată.
Pe linia combaterii fenomenului infracţional existent în zona de competenţă, activităţile specifice ale Jandarmeriei Capitalei s-au materializat în întocmirea a 2.355 de acte de constatare, sub aspectul săvârşirii a 2.392 de infracţiuni, ocazie cu care au fost depistaţi 2.566 de autori.
"O prioritate a unităţii noastre a fost lupta pentru prevenirea şi combaterea traficului şi consumului de droguri. Astfel, din totalul infracţiunilor constatate, 1.809 acte de constatare au fost în baza prevederilor Legii nr. 143 din 2000, privind prevenirea şi combaterea traficului şi consumului ilicit de droguri, cu modificările şi completările ulterioare", mai informează Jandarmeria.